32006R1862
L 358/36
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1862/2006 НА КОМИСИЯТА
от 15 декември 2006 година
за изменение на Регламент (ЕО) № 622/2003 за определяне на мерки за прилагане на общи основни стандарти относно сигурността на въздухоплаването
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2320/2002 на Европейския парламент и на Съвета от 16 декември 2002 г. за създаване на общи правила за сигурността на гражданското въздухоплаване (1), и по-специално член 4, параграф 2 от него,
като има предвид, че:
(1)
По силата на Регламент (ЕО) № 2320/2002 Комисията е задължена да приеме мерки за прилагането на общи основни стандарти за сигурността на въздухоплаването в цялата Общност. Регламент (ЕО) № 622/2003 на Комисията от 4 април 2003 г. за определяне на мерки за прилагане на общи основни стандарти относно сигурността на въздухоплаването (2) беше първият акт, с който се въвеждат такива мерки.
(2)
Необходимо е да се предприемат мерки, за да може общите основни стандарти да се направят по-прецизни.
(3)
Изискванията за функционирането на стационарни метал-детектори следва да бъдат определени в нормативен акт. Стандартите следва, независимо от това, да бъдат редовно преразглеждани поне на всеки 2 години, за да се гарантира тяхното постоянно адаптиране към техническия напредък.
(4)
Изискванията за функционирането на стационарни метал-детектори следва да бъдат разглеждани като първа стъпка от пълното хармонизиране на техническите спецификации за такова оборудване. Те следва да бъдат допълнени колкото се може по-скоро с хармонизирани процедури за класифицирането, включително условията за изпитване на стационарни метал-детектори.
(5)
В съответствие с Регламент (ЕО) № 2320/2002 и с оглед да се предотвратят неправомерни актове, мерките, посочени в приложението към Регламент (ЕО) № 622/2003, следва да бъдат секретни и да не се публикуват. Необходимо е същото правило да се прилага и по отношение на всеки акт, който го изменя.
(6)
Регламент (ЕО) № 622/2003 следва съответно да бъде изменен.
(7)
Мерките, предвидени в настоящия регламент, са в съответствие със становището на Комитета по сигурност на гражданското въздухоплаване,
ПРИЕ НАСТОЯЩИЯ РЕГЛАМЕНТ:
Член 1
Приложението към Регламент (ЕО) № 622/2003 се изменя, както е посочено в приложението към настоящия регламент.
Член 3 от посочения регламент се прилага по отношение на поверителното естество на настоящото приложение.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 15 декември 2006 година.